Metal Gear 2: Solid Snake

Metal Gear 2: Solid Snake on hiiviskelypeli, jonka kirjoitti ja ohjasi Hideo Kojima. Peli ilmestyi MSX2-tietokoneelle. Peli on Metal Gear -pelisarjan toinen virallinen osa, sillä Snake’s Revenge -peliä ei lasketa viralliseen juonijatkumoon. Edeltäjäänsä nähden peli esitteli moninverroin edistyksellisemmän mekaniikan hiiviskelyn saralla sekä monitasoisemman tarinan, joka muun muassa käsittelee puhuttelevia teemoja sodankäynnin luonteesta ja ydinasevarustelun lisääntymisestä.

Pelin tapahtumat sijoittuvat neljä vuotta ensimmäisen pelin jälkeen. Solid Snaken tulee soluttautua aasialaiseen sotilasvaltioon Zanzibar Landiin. Snaken tehtävänä on pelastaa Zanzibar Landiin kaapattu tšekkoslovakialainen tiedemies tri Kio Marv ja tämän kehittämän biopolttoaineen OILIX:n kaava, sekä myös tuhota jättimäinen ydinasein varustettu sotakone, Metal Gear D.

Kehitysprosessi 
Ensimmäisen Metal Gear -pelin valtavan suosion innostamana Konami alkoi teettää NES:lle jatko-osaa peliin Kojiman tietämättä. Tästä pelistä tuli NES:n Snake's Revenge. Kojima, joka ei ollut aluksi edes ajatellut Metal Gearille jatko-osaa, tapasi sattumalta junamatkalla erään Snake's Revengen tekijätiimin jäsenen. Tämän tapaamisen jälkeen Kojima päätti alkaa työstää Metal Gear 2:ta, joka julkaistiin vain Japanissa MSX2:lle. Pelin yhtenä inspiraationlähteenä toimi J. C. Pollockin romaani Crossfire, jonka juoniasetelmista lainattiin muun muassa amerikkalaisen sotilaan ja tšekkiläisen luistelijan välinen romanttinen suhde. Pollock on tiedettävästi myös yksi Kojiman lempikirjailijoista.

Jatko-osan jälkeen Kojimalla oli jo pian ideoita kolmanteen, myöhemmin Metal Gear Solidina tunnettua peliä varten, jota hän alkuun lähti vuonna 1994 toteuttamaan 3DO:lle, mutta josta projekti myöhemminen siirtyi PlayStationille, kun tieto silloisen tulevan konsolin tehoista pyörittää polygoneja tuli julki. Tuona aikana Kojima ehti myös toteuttamaan PC-9801:lle Policenauts-seikkailupelin.

Kun Metal Gear Solid julkaistiin, sisällytettiin Metal Gear 2:n tapahtumat peliin mukaan "Previous Operations" -tekstinpätkillä, jotta aikaisempia Metal Geareja pelaamattomat ymmärtäisivät juonen paremmin. Vasta Metal Gear Solid 3: Subsistence -pelin mukana oli englanninkieliset versiot aiemmista peleistä.

Päähahmot 

 Solid Snake: Pelin päähahmo, joka jo eläkkeelle siirryttyään joutuukin suorittamaan operaation F014. Alkupeäisessä MSX2-versiossa Snake muistuttaa kasvoiltaan Mel Gibsonia.

 Roy Campbell: FOXHOUNDin nykyinen johtaja, joka toimii Snaken uutena pomona Big Bossin paljastuttua petturiksi. Alkupeäisessä MSX2-versiossa Campbell muistuttaa Richard Crennaa.

 McDonnel "Mestari" Miller: Miller toimii Snaken apuna pelin aikana. Hänen pääasiallinen tehtävänsä on antaa selviytymisohjeita tukalissa tilanteissa. Kuolee myöhemmin juuri ennen Metal Gear Solid -pelin tapahtumia. 

 Holly White: Journalistina esiintyvä CIA-agentti, joka auttaa Snakea operaation aikana.

 Tri Petrovich Madnar: Tiedemies, joka oli alkujaan kaapattu Outer Heaveniin kehittämään ensimmäistä, Metal Gear TX-55 -mallia. Alkujaan hänen annetaan ymmärtää tulleen myös tri Kio Marvin tavoin kaapatuksi Zanzibar Landiin luomaan aiempaa edistyksellisempää mallia, Metal Gear D:tä, mutta hän paljastuu tällä kertaa kaksoisagentiksi, joka on vapaaehtoisesti tarjoutunut uuden sotakoneen kehittämiseen tarkoituksenaan päästä katkerana kostamaan tiedeyhteisölle Outer Heavenin tapauksen jälkeen kokemaansa hyljeksintää. Hän on myös yksi tri Marvin kaappauksen takana olleista välittämällä Zanzibar Landiin tietoja tämän liikkeistä, mikä mahdollisti kidnappauksen. Alkupeäisessä MSX2-versiossa Madnar muistuttaa Albert Einsteinia.

 Gustava Heffner (MSX2-versiossa Natasha Marcova): Tšekkoslovakian salaiselle poliisille StB:lle työskentelevä tri Marvin henkivartija. Kuolee jouduttuaan Metal Gear D:n laukaiseman ohjuksen kohteeksi.

 Gray Fox: Entinen FOXHOUNDin vakooja, joka katosi Outer Heavenin tapahtumien jälkeen hetkeksi, mutta josta siirtyi Zanzibar Landiin yhdeksi viholliskomentajaksi. Fox alkoi vihaamaan länttä, koska hän ei saanut tuotua rakastamaansa naista idästä rautaesiripun takaa länsivaltojen harjoittaman politiikan takia. Hän ei myöskään kokenut olevansa mitään ilman todellista kutsumustaan eli sodankäyntiä, jota hän pääsi harjoittamaan Zanzibar Landissa. Hän kohtaa Snaken uuden Metal Gear D -mallin kanssa, mutta Metal Gearin tuhottuaan he taistelevat vielä kerran keskenään keskellä miinakenttää, missä Snake kukistaa Foxin. Alkupeäisessä MSX2-versiossa Gray Fox muistuttaa Tom Berengeria.

 Big Boss: Snaken entinen komentaja, joka paljastui petturiksi ja selviytyi Outer Heavenin tuhosta perustaakseen uuden sotilasvaltion, Zanzibar Landin. Big Bossin tarkoitus oli luoda sotaorvoista uusi armeija omalle valtiolleen, jonka ainoa tarkoitus oli antaa unohdetuille sotaveteraaneille syyn elää parhaalla osaamallaan tavalla eli taistelemalla. Pelin lopussa Big Boss yrittää puhua Snaken liittymään häneen vetoamalla tappamisen olevan tämän veressä, mutta Snake kieltäytyy sanomalla rakastavansa elämää ja haluten uskoa elämän olevan muutakin kuin sodankäyntiä. Heidän välille alkaa viimeinen taistelu, jonka lopuksi Snake kukistaa Big Bossin liekittämällä hänet. Myöhemmin selviää, että Big Boss oli Snaken geneettinen isä. Alkupeäisessä MSX2-versiossa Big Boss muistuttaa Sean Conneryä.

Lähteet

Aiheesta muualla 
 
 

1990-luvulle sijoittuvat videopelit
2
MSX-pelit
Virtual Console -pelit
Vuoden 1990 videopelit